Disizu de serenidade

Bramo unu pagu de serenidade
pro cust’anima mia
tribulada e afflitta tantu tantu.
Nde bramo un’or’ebbia
ca ’ois, caros frades, no ischides
cant’eo hapo piantu
a sa sola a sa sola
che funtanedda perdida in su monte,
che su trigu in sa mola.
Dae s’affannu premidu, su coro
mi l’hapo intesu a bicculos andare
che una prenda de oro
chi si truncat a pianu a pianu
chirchende de l’acconzare
e isperende, in tanta passione,
chi sas feridas tantas
s’esseren tottu potidas sanare.
Ma sigomente finzas sas piantas
giughen s’increstadura
de sos colpos ch’han tentu in gioventura,
gai su coro meu discuntentu
giughet sempere giaras
sas feridas ch’hat tentu.
Paret saldadu a sanu,
e gai fatto crêr’a dogn’amigu,
eppuru in dogni sua saldadura,
cando pagu bi penso,
ispremet su dolu antigu
lacrimas dolorosas de tristura.